
Na temelju članka 90. Zakona o gradnji („Narodne novine“, broj 155/25), članka 25. stavka 1. podstavka 18. Statuta Grada Slunja (“Glasnik Karlovačke županije” 20/09, 6/13, 15/13, 3/15 i „Službeni glasnik Grada Slunja“ 1/18, 2/20, 6/20, 3/21 i 5/21-pročišćeni tekst) i prethodno pribavljenog mišljenja Turističke zajednice Grada Slunja od __________ godine, Gradsko vijeće na __. sjednici, održanoj __. __________ 2026. godine, donijelo je 
O D L U K U
o privremenoj zabrani izvođenja građevinskih radova na području Grada Slunja u 2027. godini
I. OPĆE ODREDBE
Članak 1.
1) Ovom se Odlukom privremeno zabranjuje izvođenje određenih građevinskih radova na području Grada  Slunja u 2027. godini, određuje vrste radova i  građevina, područje na kojem se izvođenje radova privremeno zabranjuje te vremensko razdoblje na koje se zabrana odnosi.  
II. VRSTE RADOVA KOJI SE PRIVREMENO ZABRANJUJU I GRAĐEVINE NA KOJE SE ZABRANA ODNOSI
Članak 2.
1) Privremeno se zabranjuje izvođenje zemljanih radova i radova na izgradnji konstrukcije građevine na zgradama stambene, stambeno-poslovne, poslovne, ugostiteljsko-turističke i poljoprivredne namjene.
III. PODRUČJA ZABRANE IZVOĐENJA GRAĐEVINSKIH RADOVA
Članak 3.
1) Privremena zabrane izvođenja građevinskih radova iz članka 2. ove Odluke obuhvaća dio naselja Donje Taborište omeđeno slijedećim parcelama: na sjeveru k.č. br. 2146/1 k.o. Slunj 1; na zapadu sa k.č. 2135  i 2211 k.o. Slunj 1; na jugu rijekom Koranom i na istoku sa k.č. 2262 k.o. Slunj 1  i državnom cestom D1, sve prikazano na grafici koja čini sastavni dio ove Odluke.
2) U  slučaju spora o tome da li je neko područje obuhvaćeno privremenom zabranom, relevantan je grafički prikaz. 
IV. KALENDARSKO RAZDOBLJE I VRIJEME TRAJANJA ZABRANE
Članak 4.
1) Zabrana izvođenja radova iz članka 2. ove Odluke primjenjuje se od 1. srpnja do 29. kolovoza 2027. godine, u vremenu od 09:00 do 24:00 sata.
V. IZUZECI OD PRIVREMENE ZABRANE IZVOĐENJA GRAĐEVINSKIH RADOVA
Članak 5.
1) Privremena zabrana izvođenja radova ne odnosi se na:
1. građevine, odnosno radove za čije je građenje, odnosno izvođenje utvrđen interes Republike Hrvatske,
2. uklanjanje građevina na temelju rješenja građevinske inspekcije ili odluke drugog tijela državne vlasti,
3. građenje građevina, odnosno izvođenje radova u godini u kojoj je ova Odluka stupila na snagu.
2) Za izvođenje radova iz stavka 1. ovoga članka investitor nije obvezan podnijeti zahtjev za odobrenje izvođenja građevinskih radova.
VII. ZAVRŠNA ODREDBA
Članak 7.
1) Ova Odluka stupa na snagu osmoga dana od dana objave u „Službenom glasniku Grada Slunja“.
									      PREDSJEDNIK 
       Jure Katić 











OBRAZLOŽENJE Odluke o privremenoj zabrani 
izvođenja građevinskih radova na području Grada Slunj u 2027. godini 

Člankom 90. Zakona o gradnji („Narodne novine“, broj 155/25), propisano je da predstavničko tijelo jedinice lokalne samouprave može, uz prethodno pribavljeno mišljenje turističke zajednice, privremeno zabraniti izvođenje zemljanih radova i radova na izgradnji konstrukcije građevine na određenim područjima, za određeno razdoblje kalendarske godine koje ne može biti duže od 60 kalendarskih dana. Odlukom se određuje vrsta građevina, područje na kojem se zabrana primjenjuje, razdoblje kalendarske godine i vrijeme u kojem se izvođenje radova privremeno zabranjuje. 
Zabranu gradnje tijekom turističke sezone (1.lipanj do 1. rujan) tražili stu stanovnici dijela naselja Donje Taborište (dio naselja između rijeke Korane i državne ceste D1 u kojem većina stanovnika pruža uslugu smještaja).  U peticiji koja je zaprimljena 08.06.2026. godine podnositelji navode da je  „Donje Taborište jedno od najposjećenijih turističkih područja… velik broj stanovnika ostvaruje značajan dio godišnjih prihoda upravo tijekom ljetnih mjeseci pružanjem usluga smještaja i drugih turističkih sadržaja. Napominju da je tijekom prošle (2025. godine) turističke sezone u naselju već bilo građevinskih radova zbog kojih su brojni iznajmljivači zaprimili pritužbe gostiju na prekomjernu buku, prašinu, vibracije i opće narušavanje uvjeta za odmor. Takve okolnosti negativno su utjecale na zadovoljstvo posjetitelja, ugled destinacije te poslovanje lokalnih iznajmljivača.“ Stoga mole Grad da razmotri mogućnost privremene obustave ili odgode navedenih radova tijekom turističke sezone…
Sukladno odredbama članka 90. Zakona o gradnji o privremenoj zabrani radova zatraženo je mišljenje Turističke zajednice.  U dostavljenom očitovanju Turistička zajednica navodi da ne smatra opravdanim zabraniti izvođenje građevinskih radova na cijelom području JLS već predlaže propisati stroži režim izvođenje radova u visokofrekventnim turističkim lokacijama kao što su područje Rastoka, uži centar grada, gradska kupališta te neposredna blizina šetnica, biciklističkih i pješačkih staza i drugih prostora na kojima se tijekom turističke sezone očekuje povećana koncentracija posjetitelja.  
Slijedom svega naprijed navedenog Odlukom o privremenoj zabrani izvođenja građevinskih radova na području Grada Slunj u 2027. godini predlaže se zabraniti izvođenje zemljanih radova i radova na izgradnji konstrukcije građevine na zgradama stambene, stambeno-poslovne, poslovne, ugostiteljsko-turističke i poljoprivredne namjene u trajanju od 60 dana u dijelu naselja Donje Taborište. Riječ je o prostoru između državne ceste D1 i rijeke Korane na kojem žive i koje okružuje prostor iz kojeg je peticija upućena.
Obzirom se prilikom izvođenja zemljanih radova i radova na konstrukciji građevine stvara buka, prašina, vibracije i sl. predlaže se potpuna zabrana navedene vrste radova na ciljanom prostoru u trajanju od 60 kalendarskih dana.  

